b'\n_START_ARTICLE_\nZealand Business College\n_START_PARAGRAPH_\nZealand Business College (ZBC) er en selvejende dansk uddannelsesinstitution, som best\xc3\xa5r af syv uddannelsessteder i Holb\xc3\xa6k, Roskilde, Ringsted, N\xc3\xa6stved, K\xc3\xb8ge, Slagelse og Vordingborg. ZBC har cirka 7000 \xc3\xa5rselever, over 1000 ansatte og en oms\xc3\xa6tning p\xc3\xa5 710 millioner kroner. _NEWLINE_P\xc3\xa5 ZBC udbydes der mere end 40 forskellige erhvervsuddannelser, som for eksempel grund- og hovedforl\xc3\xb8b til urmager, konditor, bager, mekaniker og it-supporter, samt merkantile erhvervsuddannelser inden for b\xc3\xa5de handel, kontor og finans._NEWLINE_Der udbydes der ogs\xc3\xa5 gymnasieuddannelserne HHX og HTX med forskellige studieretninger. ZBC udbyder ogs\xc3\xa5 en s\xc3\xa6rligt tilrettelagt studieretning for unge med en ASF-diagnose p\xc3\xa5 deres HTX-uddannelse i Slagelse._NEWLINE_Samtidig har ZBC voksen- og efteruddannelser, der er korte kurser og l\xc3\xa6ngere uddannelsesforl\xc3\xb8b til b\xc3\xa5de enkeltpersoner samt virksomheder, institutioner og organisationer._NEWLINE_Hvis man har en l\xc3\xa6replads for eksempel inden for tekstil, ern\xc3\xa6ring eller andre omr\xc3\xa5der, som skolen udbyder, har man ogs\xc3\xa5 muligheden for at tage sine obligatoriske skoleophold p\xc3\xa5 ZBC.\n_START_SECTION_\nHistorie\n_START_PARAGRAPH_\nZBC er opst\xc3\xa5et p\xc3\xa5 baggrund af en fusion af N\xc3\xa6stved Handelsskole og Vordingborg Handelsskole, hvor de i 2002 skiftede navn til Handelsskolen Sj\xc3\xa6lland Syd. Den 9 september 2009 besluttede bestyrelserne fra Handelsskolen Sj\xc3\xa6lland Syd i N\xc3\xa6stved og Vordingborg og EUC Ringsted, at sammenl\xc3\xa6gge de to institutioner, og \xc3\xa6ndre navn til Zealand Business College (ZBC). Fusionen skete i sommeren 2010. I 2015 var der ogs\xc3\xa5 en fusion med Slagteriskolen i Roskilde, der blev en del af ZBC. _NEWLINE_I 2017 fusionerede ZBC med SOSU Sj\xc3\xa6lland og Selandia og blev dermed Danmarks n\xc3\xa6stst\xc3\xb8rste erhvervsskole.'